**Предлог**

**МЕМОРАНДУМ О РАЗУМЕВАЊУ И САРАДЊИ У ОБЛАСТИ УСАГЛАШАВАЊА ПРИМЕНЕ МЕТОДА ЗА МИРНО РЕШАВАЊЕ РАДНИХ СПОРОВА**

Уговорне стране

* Агенција за мирно решавање радних спорова Републике Српске (БиХ),
* Министарство за рад и социјалну политику Републике Северне Македоније,
* Агенција за мирно решавање радних спорова Црне Горе,
* Републичка агенција за мирно решавање радних спорова Републике Србије.

Имајући у виду универзалне принципе мирног (ван-судског) решавања радних спорова уграђене у међународне радне стандарде;

Узимајући у обзир широко прихваћене праксе у области мирног решавања радних спорова;

Позивајући се на размену знања и искустава у оквиру Мреже агенција за мирно решавање радних спорова држава Средње и Источне Европе;

опредељене су да успоставе заједничке основе за усаглашавање и даљи развој метода мирног решавања радних спорова и сагласне су о следећем:

**Члан 1.**

Овај Меморандум о разумевању и сарадњи, (у даљем тексту: Меморандум), представља оквир за усаглашавање метода у области мирног решавања радних спорова на принципима и процесима досадашње добре праксе и искуства потписника (у даљем тексту: Страна), уважавајући специфичности правних система и правне праксе свих Страна потписница.

**Члан 2.**

Стране су сагласне да се, полазећи од решења садржаних у националном законодавству појединих страна, под арбитражом у мирном решавању радних спорова, у смислу овог меморандума, подразумева процес у којем трећа неутрална страна – арбитар, на основу претходно прибављене сагласности страна у спору, о вођењу поступка и избору арбитра, а на основу изведених доказа доноси обавезујућу одлуку о исходу спора.

**Члан 3.**

Стране су сагласне да се, полазећи од решења садржаних у националном законодавству појединих страна, под медијацијом у мирном решавању радних спорова спорова, у смислу овог меморандума, подразумева процес у којем трећа неутрална страна – медијатор, на основу прибављене сагласности страна у спору, о вођењу поступка и избору медијатора, помаже странама у спору да саме пронађу обострано прихватљиво решење спора.

**Члан 4.**

Стране су сагласне да се, полазећи од решења садржаних у националном законодавству појединих страна, под меди-арбитражом у мирном решавању радних спорова спорова, у смислу овог меморандума, подразумева двофазни процес, који почиње као медијација у циљу изналажења обострано прихватљивог решења, а уколико се у одређеном року не пронађе обострано прихватљиво решење, процес подразумева прелазак на другу фазу поступка у којој неутрална трећа страна, арбитар, одлучује о исходу спора.

Приликом преласка у другу фазу поступка странама у спору даје се могућност поновног избора треће неутралне стране.

Пре покретања поступка меди-арбитраже стране у спору морају бити упознате са целокупним током процеса и морају се сложити са њим, укључујући и чињеницу да процес подразумева прелазак у другу фазу поступка у којој о исходу спора одлучује неутрална трећа страна, арбитар.

**Члан 5.**

Стране су сагласне да се, полазећи од решења садржаних у националном законодавству појединих страна, под мирењем у мирном решавању радних спорова, у смислу овог меморандума, подразумева процес у којем треће независно и неутрално лице – миритељ, помаже странама у спору да постигну договор и саме реше спор или на захтев једне од страна у спору да предложи препоруку о решењу радног спора.

**Члан 6.**

Стране су сагласне да ће размењивати информације које се односе на прописе и праксу у области мирног решавања радних спорова, подстицати међусобну и регионалну сарадњу и спроводити истраживања о мирном решавању радних спорова.

**Члан 7.**

Овај меморандум се може изменити само писменим споразумом потписаним од стране овлашћених представника страна и могу му приступити и друге потенцијално заинтересоване стране из земаља у региону.

**Члан 8.**

Овај меморандум ступа на снагу на дан када га све Стране буду потписале и траје док не буде отказан у складу са условима.

**Члан 9.**

Било која Страна може да откаже овај Меморандум уз отказни рок од три месеца. Отказни рок почиње на дан када друга Страна прими обавештење о раскиду Меморандума.

МЕМОРАНДУМ О РАЗУМЕВАЊУ И САРАДЊИ потписали су овлашћени представници Страна на дан 10.10.2019. године.

Стево Шкрбић

директор Агенције за мирно решавање радних спорова Републике Српске (БиХ)

Мила Царовска

 Министарка за рад и социјалну политику

Република Северна Македонија

Зденка Бурзан

директор Агенције за мирно решавање радних спороваЦрна Гора

Миле Радивојевић

директор Републичке агенције за мирно решавање радних спорова

Република Србија